伯成嘗受學于河朔前輩鶴鳴翁其學亦宗濂洛贈以詩勉其自拔于流俗
作者：家鉉翁
朝代：宋

paragraphs: 南方共宗鶴山老，北方亦有鶴鳴翁。
鶴山道脈接濂洛，鶴鳴之派應與鶴山同。
九臯清聞猶歷耳，誰謂九原不可起。
詵詵高弟今幾人，衣鉢傳來二三子。
遺書定知滿筐箱，夜光煒煜照行李。
在陰有鳴須有和，乘軒可貴未可喜。
君不見遼東仙子丁令威，向神清而上刷羽儀。
萬人拭目看孤飛，鳧鷖紛紛那能隨。